HR Službeni list Europske unije L 217/1

ODLUKA KOMISIJE (EU) 2017/1494

оd 19. prosinca 2016.

o državnoj potpori za ugovor o ulaganju za prelazak prve jedinice elektrane Drax na biomasu SA.38760 (2016/C) koju Ujedinjena Kraljevina planira provesti

(priopćeno pod brojem dokumenta C(2016) 8442)

(Vjerodostojan je samo tekst na engleskom jeziku)

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije, a posebno njegov članak 108. stavak 2. prvi podstavak,

uzimajući u obzir Sporazum o Europskom gospodarskom prostoru, a posebno njegov članak 62. stavak 1. točku (a),

nakon što je pozvala zainteresirane strane da dostave svoje primjedbe u skladu s prethodno navedenim odredbama (1) i uzimajući u obzir njihove primjedbe,

budući da:

1. POSTUPAK

(1) Nakon prethodnih kontakata Ujedinjena Kraljevina obavijestila je Komisiju 2. travnja 2015., u skladu s člankom 108. stavkom 3. Ugovora, o potpori za prelazak prve jedinice elektrane Drax na biomasu. Komisija je 20. svibnja, 24. srpnja i 23. listopada 2015. od Ujedinjene Kraljevine zatražila da dostavi dodatne informacije. Ujedinjena Kraljevina dostavila je odgovor Komisiji 26. svibnja, 25. kolovoza, i 5. studenoga 2015.

(2) Dopisom od 5. siječnja 2016. Komisija je obavijestila Ujedinjenu Kraljevinu da je s obzirom na potporu za prelazak prve jedinice elektrane Drax na biomasu odlučila pokrenuti postupak utvrđen u članku 108. stavku 2. Ugovora („Odluka o pokretanju postupka”).

(3) Ujedinjena Kraljevina dostavila je Komisiji svoje primjedbe na Odluku o pokretanju postupka 18. veljače 2015.

(4) Odluka o pokretanju postupka objavljena je u Službenom listu Europske unije5. veljače 2016. Komisija je i zainteresiranim stranama uputila poziv da dostave primjedbe.

(5) Komisija je primila primjedbe od 49 zainteresiranih strana. Te je primjedbe 7. travnja 2016. proslijedila Ujedinjenoj Kraljevini, koja je dobila priliku odgovoriti na njih. Ujedinjena Kraljevina na te je primjedbe propisno odgovorila 9. svibnja 2016.

2. DETALJAN OPIS MJERE

2.1. Projekt prelaska elektrane Drax na biomasu i korisnik potpore

(6) Ujedinjena Kraljevina odabrala je osam projekata obnovljive energije u okviru postupka omogućivanja donošenja konačne odluke o obnovljivim izvorima energije (eng. Final Investment Decision Enabling for Renewables – FIDeR) (2). Potpora za te odabrane projekte osigurat će se na temelju ugovorâ o ulaganju. Prijavljena mjera u pogledu prve jedinice elektrane Drax jedna je od osam projekata odabranih u okviru FIDeR-a (3).

(7) Prijavljena potpora odnosi se na operativnu potporu za električnu energiju proizvedenu u jednoj jedinici (prva jedinica) elektrane Drax na ugljen u kojoj je proveden potpuni prelazak na biomasu. Elektrana se nalazi u Selbyju, Sjeverni Yorkshire, u sjeveroistočnoj Engleskoj, a njezin je vlasnik i upravitelj društvo Drax Power Limited (korisnik), društvo kći u stopostotnom vlasništvu društva Drax Holding Limited.

(8) Elektrana Drax elektrana je na ugljen snage 3 960 MW, koja je započela s poslovanjem 1974. U skladu s trenutačnim prijedlogom jedna od šest jedinica elektrane opremit će se tako da radi isključivo na biomasu. Zbog obilježja postupka izgaranja u elektrani će se moći spaljivati samo drveni peleti namijenjeni industrijskoj upotrebi. Elektrana će osiguravati električnu energiju za nacionalnu energetsku mrežu, a Ujedinjena Kraljevina procjenjuje da će se u okviru projekta proizvoditi 1,1 % buduće prosječne godišnje električne energije u Ujedinjenoj Kraljevini.

(9) U skladu s procjenama Ujedinjene Kraljevine prijavljenim projektom tijekom njegova trajanja uštedjet će se približno 28,8 milijuna tona emisija CO2, a godišnje će se dobivati približno 3,6 TWh električne energije. Elektrana će proizvoditi električnu energiju s niskom razinom ugljika uz temeljno opterećenje.

(10) Prema procjenama Ujedinjene Kraljevine jedinica elektrane Drax projektirana je na način da radi s nominalnom električnom snagom od 645 MW uz prosječni faktor opterećenja od 78 % (4). Jedinica će upotrebljavati približno 2,4 milijuna suhih tona drvenih peleta godišnje, od čega će se većina uvoziti s jugoistoka Sjedinjenih Američkih Država. Slijedi približna raščlamba izvora drvenih peleta: (a) 60 % uvozit će se s jugoistoka SAD-a (5); (b) 13 % uvozit će se iz Brazila; (c) približno 7 % nabavljat će se na promptnom tržištu drvenih peleta; (d) 4 % nabavljat će se iz Europe. Preostali dio od približno 16 % nabavljat će se s jugoistoka SAD-a i iz Kanade, ali male bi se količine mogle nabavljati i iz ostatka Europe ako budu dostupne. Prva jedinica elektrane Drax neće biti projektirana na način da bude u skladu s primjenjivim propisima o spaljivanju otpada te se stoga u njoj neće moći spaljivati otpadno drvo. Mjera je osmišljena na temelju primjenjivih pravila EU ETS-a, kojima se ne zahtijeva predaja emisijskih jedinica ETS-a za emisijske jedinice stakleničkih plinova koje nastaju iz spaljivanja biomase.

(11) U tablici prikazani su očekivani radni parametri jedinice elektrane Drax koje je Ujedinjena Kraljevina ažurirala nakon pokretanja službenog istražnog postupka. Prema Ujedinjenoj Kraljevini, faktor opterećenja definira se kao umnožak vremena u kojem je elektrana tehnički dostupna za proizvodnju električne energije i vremena u kojem se zaista planira proizvodnja električne energije. Neto faktor opterećenja prikazan u tablici dobiva se množenjem prosječne tehničke dostupnosti od 83,7 % i bruto faktora opterećenja od 93,1 % (6). Radni parametri elektrane Radni parametri jedinice elektrane Drax (ažurirano) (7) Troškovi goriva (GBP/GJ) Toplinska učinkovitost (%) Prosječni neto faktor opterećenja (%) 8,18 38,6 78

2.2. Nacionalna pravna osnova, financiranje i proračun

(12) Nacionalno zakonodavstvo UK-a primjenjivo na mjeru jest Zakon o energiji iz 2013.

(13) Procjenjuje se da ukupni proračun za prijavljeni projekt iznosi 1,3 milijarde GBP, a Ujedinjena Kraljevina potvrdila je da se korisniku neće isplatiti nikakva potpora prije datuma puštanja u rad.

(14) Potporu će isplatiti druga ugovorna strana u državnom vlasništvu, društvo Low Carbon Contracts Company Ltd, koja se financira zakonom propisanim nametom koji plaćaju svi licencirani dobavljači električne energije na temelju svojeg tržišnog udjela i koji se računa na temelju izmjerene potrošnje električne energije njihovih kupaca. Dobavljači električne energije svoje će obveze morati plaćati iz vlastitih sredstava, ali će moći prenijeti troškove na potrošače u okviru svojih ukupnih strategija određivanja cijena.

2.3. Oblik potpore, trajanje i troškovi proizvodnje

(15) Potpora za električnu energiju proizvedenu u okviru prijavljenog projekta dodijelit će se u obliku promjenjive premije (poznate kao ugovor za razliku, eng. Contract for Difference – CfD) izračunane kao razlika između prethodno utvrđene cijene (izvršna cijena) i procjene tržišne cijene električne energije (referentna cijena). Referentna cijena temelji se na terminskim cijenama električne energije na veleprodajnom tržištu tijekom određenog razdoblja. Korisnik će ostvarivati prihode prodajom električne energije na tržištu (8), ali kada se prosječna veleprodajna cijena električne energije spusti ispod izvršne cijene korisniku će se razlika nadoknaditi tako da će mu druga ugovorna strana u državnom vlasništvu, Low Carbon Contracts Company Ltd („druga ugovorna strana u CfD-u”), platiti dodatni iznos. Međutim, korisnik će i dalje snositi rizik u pogledu neostvarivanja referentne cijene i rizik u pogledu obujma ako ne ostvari predviđeni obujam prodaje (9). Neovisno o datumu puštanja u rad, potpora će se prestati isplaćivati 31. ožujka 2027.

(16) Potpora projektu stoga se određuje na temelju administrativno utvrđene izvršne cijene. Ujedinjena Kraljevina utvrdila je izvršne cijene na razine kojima se osigurava da potpora u okviru FIDeR-a u širem smislu odgovara potpori osiguranoj na temelju programa obveznog prelaska na obnovljive izvore energije (eng. Renewable Obligation) (10) kako bi se osigurao neometan prijelaz s jednog programa potpore na drugi.

(17) Za potrebe izračuna izvršne cijene za elektrane kod kojih se namjerava provesti prelazak na biomasu, kao što je jedinica elektrane Drax, Ujedinjena Kraljevina uzela je u obzir ujednačene troškove električne energije (LCOE) u rasponu od 105 GBP/MWh do 115 GBP/MWh. Ujedinjena Kraljevina objasnila je da je razina izvršne cijene za projekte prelaska na biomasu izračunana s obzirom na zahtijevane stope (11) u rasponu od 8,8 % do 12,7 %.

(18) Primjenjiva izvršna cijena za prijavljeni projekt iznosi 100 GBP/MWh (cijene iz 2012. – indeksirane godišnje prema indeksu potrošačkih cijena) i stoga je niža od prihvatljivog raspona koji je Ujedinjena Kraljevina utvrdila za projekte prelaska na biomasu. Ujednačeni troškovi uključuju troškove financiranja novih elektrana na temelju diskontne stope od 10 % za sve tehnologije. Ujedinjena Kraljevina detaljno je prikazala način izračuna tih troškova, izvore upotrijebljenih podataka i zahtijevanih stopa koje su uzete u obzir (12).

(19) Ključne pretpostavke upotrijebljene za izračun izvršnih cijena, među ostalim i za ujednačene troškove, cijene fosilnih goriva, efektivne porezne stope i pretpostavke o maksimalnoj proizvodnji navedene su u vladinu izvješću o ujednačenim troškovima (13) i u izvješćima Ministarstva energije i klimatskih promjena (14). U tu svrhu pretpostavlja se da veleprodajna cijena električne energije realno iznosi približno 55 GBP/MWh te da će se 2020. povećati na 65 GBP/MWh. Na temelju te izvršne cijene i početnih radnih parametara (15) procijenjeno je da unutarnja stopa povrata za projekt iznosi 4,7 % na realnoj osnovi prije oporezivanja.

2.4. Zbrajanje

(20) Ujedinjena Kraljevina pojasnila je da projekti za koje su dodijeljeni ugovori u okviru FIDeR-a neće biti prihvatljivi za primanje potpore za istu proizvodnju električne energije na temelju novog programa potpore u okviru CfD-a. Nadalje, nijedan projekt koji prima plaćanja na temelju ugovora u okviru FIDeR-a neće biti prihvatljiv za dobivanje certifikata u okviru programa obveznog prelaska na obnovljive izvore energije za istu proizvodnju električne energije. Naposljetku, proizvodnja iz obnovljivih izvora koja prima potporu na temelju ugovora o ulaganju neće biti prihvatljiva za sudjelovanje na tržištu kapaciteta ili dobivanje potpore za ulaganje tijekom trajanja ugovora o ulaganju.

(21) Na temelju pravila opisanih u uvodnoj izjavi 20. Ujedinjena Kraljevina potvrdila je da ni korisnik ni njegovi izravni ili neizravni dionici nisu primili nijednu drugu potporu Ujedinjene Kraljevine ili bilo koje druge države članice niti su se za nju prijavili.

2.5. Upotreba i dostupnost biomase

(22) Kako je objašnjeno u uvodnoj izjavi 8., u jedinici elektrane Drax moći će se spaljivati samo drveni peleti. Drveni peleti koji se upotrebljavaju u jedinici elektrane Drax morat će ispunjivati kriterije održivosti koje je odredila Ujedinjena Kraljevina, uključujući smanjenje emisije stakleničkih plinova od najmanje 60 % (16) u odnosu na prosječni intenzitet mreže fosilnih goriva u Uniji, točnije u odnosu na prosječnu upotrebu ugljena i plina u Uniji. Ti će se ciljevi povećati na smanjenje emisije stakleničkih plinova od najmanje 72 % od travnja 2020. te na smanjenje od najmanje 75 % od travnja 2025. Kriteriji održivosti sadržavaju i odredbe za zaštitu bioraznolikosti i izbjegavanje neodrživih praksi (17).

(23) Svjetska potražnja za drvenim peletima procijenjena je na 25 milijuna tona (18) godišnje 2014. i 17 milijuna 2012. (19) Potražnja u Uniji veća je od proizvodnje, zbog čega se drveni peleti uvoze u Uniju. Neto uvoz drvenih peleta u Uniju 2012. procijenjen je na 4 milijuna tona godišnje te se očekuje da će se povećati na približno 5,3 milijuna tona godišnje 2014. (20)

(24) U Uniji je 2014. (21) potrošeno približno 18,8 milijuna tona drvenih peleta. Od tih 18,8 milijuna tona, približno 7,8 milijuna tona upotrijebljeno je za industrijsku proizvodnju energije. Ujedinjena Kraljevina najveći je korisnik drvenih peleta u industriji i 2014. je potrošila 4,7 milijuna tona.

2.6. Transparentnost

(25) S obzirom na izvješćivanje i transparentnost Ujedinjena Kraljevina navela je da su svi ugovori o ulaganju dodijeljeni u okviru postupka FIDeR-a objavljeni na internetu u obliku u kojem su sklopljeni (22).

2.7. Odluka o pokretanju službenog istražnog postupka

(26) Komisija je 5. siječnja 2016. odlučila pokrenuti službeni istražni postupak u pogledu spojivosti prijavljene potpore s unutarnjim tržištem, posebno s obzirom na proporcionalnost potpore i rizik od narušavanja tržišta.

(27) Točnije, Komisija je zaključila da se rizik od prekomjerne naknade ne može isključiti zbog nesigurnosti u pretpostavkama i na temelju izračuna osjetljivosti koji je dostavila Ujedinjena Kraljevina radi procjene učinka koji bi izmjene u prosječnoj toplinskoj učinkovitosti, faktoru opterećenja i trošku goriva elektrane imale na unutarnju stopu povrata. Kad bi se toplinska učinkovitost i faktor opterećenja povećali za 5 %, a trošak goriva smanjio za 5 %, unutarnja stopa povrata (na realnoj osnovi prije oporezivanja) povećala bi se s procijenjenih 4,7 % na više od 15,6 %. Komisija je stoga izrazila dvojbe u pogledu nepostojanja prekomjerne naknade.

(28) Komisija je izrazila zabrinutost i u pogledu toga da bi količina drvenih peleta potrebna kako bi jedinica elektrane Drax radila isključivo na biomasu dovela do neopravdanih negativnih učinaka na druge sudionike na tržištu drvenih peleta. Na temelju podataka iz 2012. projekt prelaska elektrane Drax na biomasu zahtijevao bi približno 9 % svjetske proizvodnje drvenih peleta i 16 % potrošnje u Uniji. Komisija je izrazila dvojbe u pogledu toga da bi tržište moglo zadovoljiti takvo povećanje potražnje bez neopravdanog narušavanja tržišta.

(29) Komisija je, nadalje, navela da se drvena biomasa kao sirovina upotrebljava na različite načine. Povećana potražnja za drvenim peletima mogla bi dovesti i do narušavanja na tržištu drvnih vlakana koja bi utjecala i na druge industrije, kao što su proizvodnja celuloze i papira ili kartona. S obzirom na veličinu projekta prelaska elektrane Drax na biomasu Komisija nije mogla s dovoljnom sigurnošću isključiti postojanje neopravdanog narušavanja tržišta na tržištu sirovina (tj. na tržištu drvnih vlakana).

3. PRIMJEDBE ZAINTERESIRANIH STRANA

(30) Nakon Odluke o pokretanju postupka Komisija je primila 49 primjedbi dionika. Komisija je primila primjedbe i od sindikatâ te od zastupnikâ u Europskom parlamentu i u parlamentu Ujedinjene Kraljevine, koji su podržali projekt prelaska elektrane Drax na biomasu, uz naglasak na gospodarsku i društvenu važnost prijavljenog projekta. Osim toga, guverner savezne države Mississippi izrazio je svoju potporu prijavljenom projektu navodeći prednosti koje industrija drvenih peleta donosi toj saveznoj državi. Dopisi u potporu prijavljenom projektu primljeni su i od različitih društava u različitim sektorima, kao što su proizvodnja teretnih željezničkih vagona, šumarska industrija i industrija drvenih peleta (23).

(31) Ukupno su 33 dionika (24) dostavila primjedbe u kojima se ističu pozitivni učinak projekta prelaska elektrane Drax na biomasu i ograničen rizik narušavanja na tržištu drvnih vlakana koje bi prouzročio prijavljeni projekt. Primjedbe su se odnosile na različite teme koje, među ostalim, uključuju sljedeće: dostupnost i održivost biomase, gospodarski učinak prijavljenog projekta, ulogu energije iz biomase u ostvarivanju ciljeva u pogledu obnovljive energije iz Direktive o obnovljivoj energiji, procijenjene radne parametre elektrane i logistiku opskrbe gorivom.

(32) Nekoliko udruženja proizvođača drvenih peleta za industrijsku upotrebu istaknulo je prednosti koje bioenergija ima za okoliš i održivost drvenih peleta proizvedenih u SAD-u. Naglasili su da biomasa ima važnu ulogu u smanjenju emisija stakleničkih plinova.

(33) Europsko vijeće za pelete istaknulo je u svojim primjedbama da potražnja za drvenim peletima neće dovesti do neopravdanih narušavanja na tržištu drvenih peleta i u odnosu na druge korisnike biomase. Dostavilo je podatke kojima se dokazuje da procijenjeno povećanje potražnje za drvenim peletima za šest milijuna tona od 2013. do 2015. nije dovelo do znatnog povećanja cijene, nego se pokazalo da cijene padaju od 2014. Naglasilo je i koliko je neznatan (2,4 %) udio posječenih stabala za dobivanje drvnih vlakana za drvene pelete u odnosu na udio posječenih stabala za dobivanje drvnih vlakana za druge industrije. Osim toga, istaknulo je, među ostalim, upućujući na jednu studiju (25), da je povećanje potražnje za drvenim peletima manje od smanjenja potražnje na tržištu celuloze.

(34) Konzultantsko društvo Forest2Market Komisiji je dostavilo izvješće (26) izrađeno kako bi se brojčano i kontekstualno odredilo kretanje proizvodnje, opskrbe drvom i cijena na jugoistoku SAD-a prije pojave industrije drvenih peleta i poslije njega. Utvrdili su da je učinak tvornica drvenih peleta za izvoz na inventar šuma i cijene drvnih vlakana na jugu SAD-a bio minimalan i da tvornice drvenih peleta koje izvoze u Uniju same po sebi ne uzrokuju promjene cijena ili promjene u inventaru šuma ili upravljanju njima.

(35) Društvo Forest2Market procijenilo je da dodatni izvoz drvenih peleta u Europsku uniju čini 1 % ukupnog inventara celuloznog drva u južnom dijelu SAD-a i 0,3 % ukupnog inventara u SAD-u. Nadalje, cijene drvnih vlakana vjerojatno bi se povećale i bez povećane potražnje tržištâ drvenih peleta u Uniji. Među čimbenicima koji utječu na cijene drvnih vlakana društvo Forest2Markets utvrdilo je sljedeće elemente: (a) smanjenje proizvodnje ostataka od iverja iz pilana zbog pada tržišta izgradnje novih kuća, iz čega je proizašla povećana potražnja za celuloznim drvom, (b) snažna odstupanja od prosječnih dugoročnih obrazaca oborina i (c) promjene u vlasništvu nad zemljištem.

(36) Društvo Forest2Market dostavilo je podatke i o inventaru šuma. U skladu s tim podatcima prosječna opskrba ostatcima od 2007. do 2014. bila je za 21 % manja od opskrbe od 2000. do 2006., što je prouzročilo povećanje cijena ostataka drva bora za 12,5 % i povećanje cijena ostataka tvrdog drva za 10,7 % s obzirom na prosječne vrijednosti za ta dva razdoblja. Prema društvu Forest2Market time se dokazuje učinak smanjene dostupnosti ostataka iz pilana na cijene drva.

(37) Trgovac biomasom, društvo Evolution Markets, dostavio je informacije o promptnom tržištu drvenih peleta. Prema tom društvu na promptnom tržištu drvenih peleta bilo je određenih nestabilnosti tijekom prethodna 24 mjeseca, ali promptna cijena drvenih peleta za industrijsku upotrebu dosegnula je povijesno nisku razinu 2016. Osim toga, promptno tržište drvenih peleta vrlo je nelikvidno i količine drvenih peleta kojima se trguje u uvjetima promptnog tržišta i dalje su male u odnosu na količine kojima se trguje u okviru dugoročnih ugovora. Društvo Evolution Markets navodi da bi, iako je promptno određivanje cijena trenutačno povoljnije od dugoročnih ugovora, bilo izuzetno teško nabavljati dovoljne količine da bi se zadovoljila barem polovina potreba jedinice elektrane Drax u pogledu potrošnje.

(38) Drugi dionici koji podupiru projekt prelaska elektrane Drax na biomasu dostavili su argumente slične onima iz uvodnih izjava 33. do 37. Nekoliko strana (27) tvrdilo je da će tvornice drvenih peleta uglavnom upotrebljavati ostatke i drvna vlakna niske kvalitete. Neki od tih dionika (28) tvrde da industrija drvnih peleta ima najmanju sposobnost plaćanja drvnih vlakana, zbog čega će tržišno natjecanje s tradicionalnim industrijama biti ograničeno.

(39) Drugi dionici (29) tvrdili su da industrija drvenih peleta upotrebljava samo mali dio ukupnog inventara drva na jugoistoku SAD-a. Stoga industrija drvenih peleta sama po sebi ne pokreće dinamiku šumarske industrije na jugoistoku SAD-a i ne utječe ili neznatno utječe na cijene. Iz toga proizlazi da nema uvjerljivih dokaza u potporu argumentu da je tržište izvoza drvenih peleta prouzročilo zatvaranje tvornica papira ili ambalaže (30).

(40) Određeni dionici (31) tvrdili su da su dugoročni ugovori potrebni kako bi se osigurao lanac opskrbe jedinice elektrane Drax koja prelazi na biomasu skuplji od drvenih peleta s promptnog tržišta, koje nije dovoljno likvidno da bi se opskrbio projekt te veličine. Udruženje SAD-a za drvene pelete za industrijsku upotrebu (USIPA) navelo je da SAD i Europska unija samo u ograničenoj mjeri trguju proizvodima od drvnih vlakana i proizvodima od drva. Stoga su mogućnosti za neopravdana narušavanja ograničene.

(41) Nekoliko dionika navelo je da je potražnja industrije drvenih peleta korisna za šumarsku industriju pogođenu nestajanjem tradicionalnih industrija (32). Stoga se ne bi trebalo smatrati da ona ima neopravdano narušavajući učinak. Društvo Westervelt dostavilo je izvješće agencije Forest Research (33) koja je ocijenila rizik neizravne promjene u upotrebi drva (IWUC) (34). U tom je izvješću zaključeno da je rizik IWUC-a na jugoistoku SAD-a mali jer se očekuje da će se održati znatan višak biomase, a nove tvornice drvenih peleta imaju ograničenu mogućnost plaćanja drva u usporedbi s trenutačnim uspostavljenim prerađivačkim kapacitetima.

(42) Uprava za međunarodnu trgovinu (ITA) Ministarstva trgovine SAD-a dostavila je trgovinske podatke o izvozu SAD-a u pogledu drvenih peleta. ITA nije donijela zaključak na temelju tih podataka, nego je uputila na objavu na blogu glavnog ekonomista Ministarstva poljoprivrede SAD-a u kojoj se ističu pozitivni gospodarski učinci proizvodnje drvenih peleta.

(43) Tri dionika tvrdila su da bi potpora za projekt prelaska elektrane Drax na biomasu dovela do prekomjerne naknade i narušavanja tržišta na tržištu drvnih vlakana. Društvo Renewable Energy Systems Ltd (RES) tvrdilo je da su radni parametri elektrane Drax podcijenjeni, a posebno je uputilo na neto faktor opterećenja. Preporučilo je uvođenje klauzule o povratu prekomjerne naknade i gornju granicu za broj MWh za koji se prima potpora. RES je naveo i da se konkurentnim postupkom podnošenja ponuda mogla umanjiti izvršna cijena.

(44) Fern je dostavio primjedbe u ime sedam organizacija (35) u kojima se navodi da će zbog malih procijenjenih vrijednosti upotrijebljenih za faktor opterećenja i visokih procijenjenih vrijednosti upotrijebljenih za troškove goriva doći do prekomjerne naknade. Osim toga, u tim primjedbama istaknuto je da bi se projektom prelaska elektrane Drax na biomasu zbog njegove veličine moglo narušiti tržište drvnim vlaknima. U tim podnescima osporavaju se i tvrdnje o tome koliko će se prijavljenim projektom smanjiti emisije CO2.

(45) Osim toga, Fern je istaknuo, navodeći podatke konzultantskog društva RISI, da su se na jugu SAD-a od 2011. do 2015. cijene za meko drvo povećale za 27 %, a cijene za tvrdo drvo za 56 %. U podnesku organizacije Fern citirana je tržišna analiza neovisnog konzultantskog društva FORISK (36). U toj se analizi pretpostavilo da će se svjetska potražnja industrije drvenih peleta za drvnim vlaknima povećati sa 10,6 na 25 milijuna tona godišnje u razdoblju od 2014. do 2019., a u njoj nije uzet u obzir učinak ostataka iz pilana. Naknadno se zaključilo da bi se cijene posječene drvne mase (37) na jugoistoku SAD-a mogle povećati za 30 % do 40 %.

(46) U zasebnom podnesku organizacija Biofuelwatch ponovno je navela da bi potpora za projekt prelaska elektrane Drax na biomasu dovela do prekomjerne naknade zbog podcijenjenog faktora opterećenja i precijenjenih troškova goriva. U tom se podnesku tvrdilo i da bi se, zbog njegove veličine, prijavljenim projektom narušilo tržište na jugoistoku SAD-a, ali i u Južnoj Americi, gdje bi elektrana Drax nabavljala približno 16 % goriva, uz pozivanje na rizik otimanja zemlje zbog loše reguliranih operacija u Južnoj Americi.

(47) Tri dionika (38) podržala su stajalište da se projektom prelaska elektrane Drax na biomasu može narušiti tržišno natjecanje na tržištu sirovina za drvna vlakna. AFPA je dostavila procjene u pogledu proizvodnje i izvoza drvenih peleta na jugoistoku SAD-a na temelju studije koju je provelo neovisno konzultantsko društvo RISI. Izvoz drvenih peleta u Europsku uniju povećao se sa 1,8 na 4,5 milijuna tona godišnje u razdoblju od 2012. do 2015. U skladu s predviđanjima društva RISI izvoz bi se mogao dodatno povećati na 10,6 milijuna tona godišnje 2019. Na slici 1. prikazana je procijenjena proizvodnja drvenih peleta u SAD-u. Slika 1. Procijenjena proizvodnja drvenih peleta u SAD-u (u milijunima američkih tona; izvor: RISI)

(48) Kako navodi AFPA, povećanje proizvodnje drvenih peleta već izaziva povećanje cijena posječene drvne mase na jugoistoku SAD-a. Na slici 2. prikazane su cijene posječene drvne mase celuloznog drva na jugoistoku SAD-a za razdoblje od 2006. do 2015. koje je dostavila AFPA. Slika 2. Cijene posječene drvne mase celuloznog drva na jugoistoku SAD-a (USD/prostorno drvo, izvor: RISI)

(49) Studija društva RISI sadržava i detaljnu raščlambu troškova proizvodnje drvenih peleta na jugoistoku SAD-a (39) i njihova izvoza u Ujedinjenu Kraljevinu. Na temelju tih podataka društvo RISI procijenilo je najveću moguću sposobnost korisnika da plaća drvna vlakna u okviru CfD-a. Elektrana koja prima izvršnu cijenu od 105 GBP/MWh u okviru CfD-a mogla bi plaćati do 275 USD po toni drvenih peleta. Uzimajući u obzir prijevoz, proizvodnju i sječu, dobiva se iznos od 57,9 USD po toni posječene drvne mase, što za više od 4,7 puta premašuje prosječnu cijenu posječene drvne mase. Stoga bi korisnik potpore mogao ostvariti bolju cijenu od drugih korisnika drvnih vlakana.

(50) Osim toga, društvo RISI procijenilo je da se drveni peleti s juga SAD-a sastoje od 64 % mekog celuloznog drva, 12 % tvrdog celuloznog drva, 12 % ostataka iz pilane i 12 % šumske biomase, odnosno ostataka iz šume ili od sječe koji su premali ili preloše kvalitete da bi ih se upotrijebilo za celulozu. Stoga bi drveni peleti većinom bili sastavljeni od materijala koji upotrebljavaju i druge industrije.

(51) Slično tomu, društvo Graphic Package International Inc. (GPII) izvijestilo je da drvo koje se upotrebljava za proizvodnju drvenih peleta na jugoistoku SAD-a većinom čine ostatci oblog drva i ostatci iz pilana veličine celuloznog drva, dok ostatci iz šume čine samo mali udio ukupnog potrebnog drva manji od 20 %. Predviđa se da će se potrošnja drvnih vlakana na jugu SAD-a za potrebe industrije šumskih proizvoda povećati sa 170 milijuna suhih metričkih tona 2014. na 182 milijuna tona 2019., odnosno predviđa se rast od približno 1,4 % godišnje.

(52) Društvo GPII pozvalo se na podatke dobivene od konzultantskog društva Forest2Market te dodalo da se zbog povećane upotrebe drvnih vlakana u industriji drvenih peleta povećava cijena posječene drvne mase na jugoistoku SAD-a. Društvo GPII izvijestilo je da su se cijene posječene drvne mase bora na jugu SAD-a u prosjeku povećale za 11 % 2013. i za 10 % 2014.

(53) Društvo GPII dostavilo je karte postojećih i planiranih tvornica drvenih peleta koje se nalaze u blizini dviju njegovih tvornica kartona. Iako su se neke tvornice celuloze, papira i proizvoda od drva na predmetnom području zatvorile, tvornice drvenih peleta brojnije su od zatvorenih tvornica celuloze, papira i proizvoda od drva. Stoga društvo GPII tvrdi da zbog tih tvornica drvenih peleta dolazi do dodatnih narušavanja.

(54) Naposljetku, društvo GPII dostavilo je i studiju (40) o učinku izvoza drvenih peleta na cijene drvnih vlakana na jugoistoku SAD-a koju je financiralo američko Ministarstvo poljoprivrede (USDA). U skladu s tim izvješćem za razdoblje od 2016. do 2017. 40 milijuna američkih tona svježeg drva (GST), što odgovara iznosu od 16,9 milijuna suhih metričkih tona, upotrijebit će se na jugu SAD-a za proizvodnju bioenergije, uključujući 8,4 milijuna tona drvenih peleta. Iz toga proizlazi da bi se prema gospodarskom modelu društva Drax Power Limited cijene posječene drvne mase za neke vrste drva, odnosno za bor koji nije za piljenje, mogle više nego udvostručiti.

(55) Društvo Westrock citiralo je studiju društva RISI i isto tako napomenulo da udio ostataka šumske biomase u drvenim peletima s juga SAD-a neće premašiti 12 %. Na temelju studije društva RISI društvo Westrock tvrdilo je i da se predviđa kako će se potrošnja drvnih vlakana među proizvođačima drvenih peleta povećavati za 14 % godišnje do 2019. Predviđa se da će se tijekom istog razdoblja ukupna opskrba drvnim vlaknima povećavati za samo 2,0 % godišnje. Time bi se mogla znatno povećati cijena posječene drvne mase na štetu tradicionalnih drvnih industrija.

4. PRIMJEDBE UJEDINJENE KRALJEVINE

(56) U odgovoru na Odluku o pokretanju službenog istražnog postupka Ujedinjena Kraljevina dostavila je ažurirane informacije o radnim parametrima jedinice elektrane Drax koja prelazi na biomasu. Prosječni faktor opterećenja povećao se sa 70,5 % na 78 %. Ujedinjena Kraljevina objasnila je da procijenjena dostupnost elektrane Drax odgovara iskustvu stečenom u pogledu slične jedinice koja je prešla na biomasu i potkrijepljena je savjetima neovisnog stručnjaka. Međutim, Ujedinjena Kraljevina povećala je vrijeme tijekom kojeg se planira rad elektrane, ako bude tehnički dostupna, sa 84,1 % na 93,3 % vremena u kojem je dostupna u godini. To je rezultat uklanjanja niskih bruto faktora opterećenja uključenih s obzirom na potencijalna ograničenja u pogledu opskrbe gorivom. U tom se uklanjanju odražava povećana razina povjerenja u mogućnost ugovaranja dovoljnih količina drvenih peleta i u upravljanje rizikom da će na kraju radnog vijeka elektrane preostati višak biomase.

(57) Osim toga, Ujedinjena Kraljevina preispitala je procjenu toplinske učinkovitosti prelaska elektrane Drax na biomasu i potvrdila prethodnu procjenu toplinske učinkovitosti od 38,6 %, koja se temelji na iskustvu stečenom u pogledu projekata prelaska na biomasu i savjetima neovisnog stručnjaka koje je primila elektrana Drax.

(58) I Ujedinjena Kraljevina dostavila je ažuriranu raščlambu troškova opskrbe gorivom. Prosječni troškovi goriva sad se procjenjuju na 8,18 GBP/GJ, što je smanjenje u odnosu na iznos od 8,40 GBP/GJ (41). Novi procijenjeni troškovi goriva temelje se na dodatnim ugovorima o opskrbi drvenim peletima, optimizaciji određenih troškova povezanih s gorivom i promjenama makroekonomskih varijabli. Konkretno, Ujedinjena Kraljevina navodi da promptno tržište drvenih peleta nije dovoljno likvidno da bi se velike elektrane koje prelaze na biomasu mogle osloniti na njega.

(59) Cijene temeljene na dugoročnim ugovorima o opskrbi drvenim peletima obično su veće od promptne cijene. U ažuriranom podnesku troškovi goriva sad se temelje na ponderiranom prosjeku postojećih dugoročnih ugovora, kojima se pokriva približno 77 % potrebe za drvenim peletima, dugoročnim ugovorima koje je tek potrebno finalizirati i kojima se pokriva približno 15 % potrebe za drvenim peletima te procijenjenim promptnim cijenama koje se odnose na 7 % potrebe za drvenim peletima. Procjenjuje se da troškovi otpreme goriva, kao što su troškovi luke u UK-u, troškovi željeznice u UK-u, skladištenje, troškovi održivosti, zaštita od rizika i zamjena valuta, iznose 1,49 GBP/GJ. Troškovi drvenih peleta od biomase dostavljenih u luku u UK-u stoga bi iznosili […] GBP/GJ umanjeno za […] GBP/GJ, što odgovara iznosu od […] GBP/GJ. U tom bi se iznosu odražavali troškovi drvenih peleta od 181 USD po toni (uključujući troškove osiguranja i vozarine (po paritetu CIF)). Ujedinjena Kraljevina objasnila je i da je ta cijena u skladu s troškovima koje su prijavili dobavljači iz SAD-a i koji se kreću u rasponu od 6,27 GBP/GJ do 8,24 GBP/GJ (kako je procijenilo neovisno konzultantsko društvo Ricardo Energy & Environment).

(60) Ujedinjena Kraljevina naglasila je da su procijenjene vrijednosti radnih parametara elektrane Drax pouzdane jer su ih potvrdili neovisni stručnjaci (42). Nadalje, Ujedinjena Kraljevina navela je da ta tri radna parametra nisu međusobno povezana. Stoga velike istodobne varijacije u smjeru povećanja dobiti tijekom razdoblja od 20 godina nisu moguće.

(61) Prema navodima Ujedinjene Kraljevine ta su kretanja vrijednosti znatno utjecala na profitabilnost projekta prelaska elektrane Drax na biomasu. Procijenjena unutarnja stopa povrata sada iznosi [4 – 12] % na realnoj osnovi prije oporezivanja, na temelju pouzdanih parametara i unutar zahtijevanih stopa.

(62) Ujedinjena Kraljevina potvrdila je da korisnik neće nabavljati drvna vlakna iz šuma starog rasta. U skladu sa zahtjevima iz propisa Ujedinjene Kraljevine o standardima za drvo, drvo će se uzimati samo iz iskoristivih šuma kojima se održivo i aktivno upravlja.

(63) U pogledu namjere korisnika da nabavlja drvene pelete iz Južne Amerike Ujedinjena Kraljevina pojasnila je da će materijal koji se nabavlja iz Brazila dolaziti od jednog društva sa sjedištem u južnoj saveznoj državi Rio Grande do Sul. Dio viška drvnih vlakana upotrijebit će se za proizvodnju drvenih peleta. Materijal koji će se nabavljati bit će certificiran u okviru sustava upravljanja šumama Vijeća za upravljanje šumama (FSC) ili kao drvo pod kontrolom FSC-a, a društvo za proizvodnju drvenih peleta bit će certificirano u okviru lanca nadzora FSC-a. Ujedinjena Kraljevina potvrdila je da je nad društvom i njegovim poslovanjem provedena neovisna revizija kako bi se osiguralo da ispunjuje zahtjeve Ujedinjene Kraljevine u pogledu održivosti i pravne zahtjeve za biomasu.

(64) U odgovoru na AFPA-ine podatke o sastavu drvenih peleta Ujedinjena Kraljevina pojasnila je da drvna vlakna dobivena šumarskim praksama čine malo više od 80 % ulaznog materijala u tvornicama drvenih peleta u SAD-u. Ujedinjena Kraljevina navodi da je ta brojka u skladu s podatcima koje je dostavilo društvo RISI, koje je upotrijebilo slične definicije za različite vrste drva.

(65) Ujedinjena Kraljevina dostavila je podatke i o relativnoj veličini industrije drvenih peleta u SAD-u. U skladu s analizom društva Forest2Market (43) inventar šuma na jugu SAD-a povećao se za gotovo 1,2 milijarde tona između 2000. i 2014. Izvoza industrije drvenih peleta u tom području nije bilo 2008., a 2014. iznosio je 3,6 milijuna tona. To je 0,3 % ukupnog inventara celuloznog drva bora na jugu SAD-a i 0,09 % ukupnog inventara bora, odnosno celuloznog drva i drva za piljenje.

(66) Drvna vlakna koja su potrebna za 2,4 milijuna tona drvenih peleta za jedinicu elektrane Drax koja prelazi na biomasu činila su 0,2 % ukupnog inventara tvrdog celuloznog drva i 0,06 % ukupnog inventara tvrdog drva, odnosno celuloznog drva i drva za piljenje. Ukupna količina posječenih stabala za dobivanje drvnih vlakana za sve potrošače iznosila je 250,2 milijuna tona ili 3,3 % ukupnog šumskog inventara na jugu SAD-a 2014.

(67) U pogledu lokacije tvornica drvenih peleta (vidjeti podnesak društva GPII) Ujedinjena Kraljevina navela je da će se nove tvornice drvenih peleta morati nalaziti u područjima u kojima se ne bi morale izravno natjecati s drugim korisnicima drvenih sirovina kako bi se osiguralo financiranje za izgradnju tih postrojenja. Ujedinjena Kraljevina upućuje na izvješće konzultantskog društva Forest2Market (44) i navodi da lokacija tvornica drvenih peleta ovisi o nizu čimbenika kao što su oslobođena potražnja, poticaji za gospodarski razvoj, smanjenje poreza, opskrba drvnim vlaknima i njihova cijena, blizina izvora drvnih vlakana i blizina željezničke infrastrukture koja opskrbljuje luku za brodove dubokog gaza. Izvješće je pokazalo da je 61 % tvornica drvenih peleta na jugu SAD-a više od 30 milja (oko 48 km) udaljeno od konkurenta. U istom izvješću utvrđeno je da su sve ispitane tvornice drvenih peleta manje od 65 milja (oko 104 km) udaljene od konkurenta. U skladu s izvješćem to je učestala praksa i za druge korisnike drvnih vlakana koji u povijesti nisu poslovali bez ikakve konkurencije. Istodobno 72 % izvoza iz tvornica drvenih peleta koje je ispitalo društvo Forest2Market dolazi iz područja u krugu od 65 milja od zatvorenog postrojenja, što upućuje na to da izvoz iz tvornica drvenih peleta potječe iz blizine zatvorenih lokacija.

(68) Uz upućivanje na studije koje su proveli FORISK i USDA i u kojima se povećana upotreba biomase povezuje s povećanom cijenom posječene drvne mase Ujedinjena Kraljevina navela je da su predviđeni iznosi u pogledu proizvodnje drvenih peleta previsoki. Na primjer, u studiji USDA-e koju je dostavilo društvo GPII očekuje se potražnja od više od 40 milijuna GST drvnih vlakana na južnom obalnom dijelu SAD-a do 2017., što je povećanje s iznosa od 20 milijuna GST 2015. Iz toga bi proizlazilo da će se samo na južnom obalnom dijelu SAD-a do 2017. proizvesti oko 18 milijuna tona drvenih peleta. Taj je iznos znatno veći od iznosa od 11,6 milijuna tona do 2019. koji je procijenio FORISK. Osim toga, nisu uzeti u obzir drugi čimbenici, kao što je povećana dostupnost ostataka.

(69) U pogledu tvrdnji koje se odnose na sposobnost korisnika da plaća drvna vlakna Ujedinjena Kraljevina navodi da se u procjenama koje je dostavilo društvo RISI ne uzimaju u obzir ažurirana izvršna cijena od 100 GBP/MWh umjesto cijene od 105 GBP/MWh i određeni dodatni troškovi povezani s gorivom. Ažurirani prosječni troškovi goriva za prvu jedinicu iznose 8,18 GBP/GJ. Troškovi peleta za biomasu iznose […] GBP/GJ, dok drugi troškovi povezani s gorivom, točnije troškovi za upotrebu luke, željeznički prijevoz, skladištenje, potvrdu održivosti, zaštitu od rizika i zamjenu valuta, iznose […] GBP/GJ (vidjeti prethodnu uvodnu izjavu 51.). Ujedinjena Kraljevina smatra da se taj iznos nalazi unutar raspona cijena dobavljača drvenih peleta iz SAD-a za koji je neovisno konzultantsko društvo Ricardo Energy & Environment procijenilo da se kreće od 6,27 do 8,24 GBP/GJ.

(70) Ujedinjena Kraljevina navela je da su drugi čimbenici, uključujući smanjenu opskrbu ostatcima iz pilane nakon pada tržišta izgradnje novih kuća, pridonijeli nedavnom povećanju zabilježenih cijena posječene drvne mase. Kako bi potkrijepila taj argument, Ujedinjena Kraljevina tvrdila je da ne postoji vidljiva povezanost između promjene cijena posječene drvne mase bora ili tvrdog drva i postojanja znatne proizvodnje drvenih peleta.

(71) Ujedinjena Kraljevina tvrdila je i da su količine drva za industrijsku upotrebu kojima trguju SAD i Europska unija ograničene. SAD je 2013. od ukupne proizvodnje od približno 270 milijuna tona svježeg oblog drva za industrijsku upotrebu u Europu izvezao približno 3,3 milijuna tona svježeg drva (45). Usporedbe radi, Europska je unija 2013. uvezla približno 31 milijun tona svježeg oblog drva i 15 milijuna tona svježeg drva u obliku iverja i piljevine, većinom iz drugih europskih zemalja. Stoga postoji samo ograničena ovisnost o neenergetskim sirovinama koje se iz SAD-a uvoze u Europsku uniju.

5. OCJENA MJERE

(72) Mjera čini državnu potporu u smislu članka 107. stavka 1. Ugovora ako je „dodijeli država članica ili […] se dodjeljuje putem državnih sredstava u bilo kojem obliku koja narušava ili prijeti da će narušiti tržišno natjecanje stavljanjem određenih poduzetnika ili proizvodnje određene robe u povoljniji položaj […] u mjeri u kojoj utječe na trgovinu među državama članicama”.

(73) Kako je navedeno u Odluci o pokretanju postupka, korisnik (Drax Power Limited) će primati operativnu potporu u obliku promjenjive premije za električnu energiju proizvedenu u jedinici koja je prešla na biomasu od druge ugovorne strane u CfD-u koja je u državnom vlasništvu. Mjerom se proizvodnja električne energije iz obnovljivih izvora energije (u ovom slučaju biomase) odabranog korisnika stavlja u povoljniji položaj. Države članice uvelike trguju električnom energijom. Stoga bi se prijavljenom mjerom moglo narušiti tržišno natjecanje na tržištu električne energije i utjecati na trgovinu među državama članicama. Osim toga, elektrana će sudjelovati u tržišnom natjecanju na tržištu sirovina za gorivo u obliku biomase jer će se zbog nedovoljnih lokalnih šumskih resursa većina drvenih peleta potrebnih za rad jedinice elektrane Drax uvoziti iz inozemstva (vidjeti prethodnu uvodnu izjavu 11.).

(74) Komisija zaključuje da prijavljena mjera čini državnu potporu u smislu članka 107. stavka 1. Ugovora (46).

5.1. Zakonitost potpore

(75) Na temelju informacija koje je dostavila Ujedinjena Kraljevina Komisija navodi da još nije donesena konačna odluka o ulaganju i da se nikakvo plaćanje neće izvršiti prije odobrenja državne potpore. Komisija stoga smatra da je Ujedinjena Kraljevina ispunila svoje obveze na temelju članka 108. stavka 3. Ugovora.

5.2. Spojivost potpore

(76) Komisija napominje da je cilj prijavljene mjere promicanje proizvodnje električne energije iz obnovljivih izvora energije odnosno iz krute biomase. Prijavljena mjera obuhvaćena je područjem primjene Smjernica o državnim potporama za zaštitu okoliša i energiju za razdoblje 2014. – 2020. („Smjernice”) (47). Komisija je stoga ocijenila prijavljenu mjeru u skladu s općim odredbama o spojivosti utvrđenima u odjeljku 3.2. Smjernica i u skladu s posebnim kriterijima spojivosti za operativne potpore za električnu energiju iz obnovljivih izvora energije navedenima u odjeljku 3.3.2.1. Smjernica.

5.2.1. Cilj od zajedničkog interesa

(77) Kako je zaključila u odluci o pokretanju postupka, Komisija navodi da je cilj prijavljene mjere potpore pomoći Ujedinjenoj Kraljevini u ostvarivanju ciljeva u pogledu obnovljive energije (48) i smanjenja emisija CO2 koje je EU odredio kao dio svoje strategije EU 2020. (49) Kako je opisano u uvodnoj izjavi 9. i u skladu s točkama 30., 31. i 33.(a) Smjernica, Ujedinjena Kraljevina izričito je procijenila očekivane uštede u pogledu CO2 i kapacitet za proizvodnju obnovljive električne energije koji se očekuju na temelju prijavljenog projekta. Komisija zaključuje da je prijavljena mjera potpore namijenjena cilju od zajedničkog interesa u skladu s člankom 107. stavkom 3. točkom (c) Ugovora.

(78) Nekoliko organizacija za zaštitu okoliša izrazilo je zabrinutost u pogledu učinaka prijavljenog projekta na okoliš. Ujedinjena Kraljevina potvrdila je da će se potpora dodijeliti samo za biomasu kako je definirana u točki 19.6. Smjernica. Komisija podsjeća na to da će se prijavljenom potporom pomoći Ujedinjenoj Kraljevini da ostvari klimatske i energetske ciljeve Unije postavljene za 2020. Osim toga, Komisija navodi da će drveni peleti koji će se upotrebljavati u elektrani Drax koja prelazi na biomasu morati ispuniti kriterije održivosti koje je odredila Ujedinjena Kraljevina, uključujući minimalne uštede CO2 izračunane na osnovi životnog ciklusa. Kriteriji Ujedinjene Kraljevine u pogledu održivosti sadržavaju i odredbe za izbjegavanje drugih negativnih učinaka na okoliš, kao što je gubitak bioraznolikosti.

5.2.2. Potreba za intervencijom države, učinak poticaja i prikladnost potpore

(79) Komisija je u svojoj odluci o pokretanju postupka zaključila da je prijavljena potpora nužna, da ima učinak poticaja i da je prikladan instrument. Konkretno, uz upućivanje na točke 38., 107. i 115. Smjernica, Komisija navodi da tržišni neuspjesi, odnosno neuspjeh da se u cijenu energije potpuno uključe svi vanjski učinci nastali upotrebom fosilnih goriva, nisu dovoljno uzeti u obzir postojećim okvirom politike i da bez operativne potpore koja se ocjenjuje u ovoj odluci projekt prelaska na biomasu ne bi bio financijski održiv.

(80) Uz upućivanje na točke 49. i 58. Smjernica Ujedinjena Kraljevina dokazala je da je LCOE ostvaren u jedinici elektrane Drax koja je prešla na biomasu znatno veći od očekivane cijene na tržištu električne energije, a dostavila je i financijsku analizu kojom se dokazuje da bi bez potpore koja se ocjenjuje unutarnja stopa povrata prijavljenog projekta bila negativna. U takvoj situaciji sudionici na tržištu ne bi željeli ulagati u projekt prelaska elektrane Drax na biomasu. Stoga bi se prijavljenom potporom promijenilo ponašanje korisnika. Ujedinjena Kraljevina potvrdila je da se od korisnika zahtijevalo da podnosi prijave i da su te prijave podnesene prije no što se počelo s radom na prijavljenom projektu, u skladu s točkom 51. Smjernica.

(81) Uz upućivanje na točke 40. i 116. Smjernica Ujedinjena Kraljevina dokazala je da je prijavljena potpora prikladan instrument. Kako je objašnjeno u odluci o pokretanju postupka, LCOE je veći od očekivane cijene na tržištu električne energije, a unutarnja stopa povrata projekta bila bi negativna bez državne potpore. Kako bi se riješio problem nedovoljnih prihoda za financiranje prelaska jedinice elektrane Drax na biomasu, Ujedinjena Kraljevina namjerava dodijeliti državnu potporu koja je posebno usmjerena i kojom se odgovara na potrebe projekta bez premašivanja zahtijevane stope. Prijavljeni projekt odabran je među nekoliko drugih kako bi se ostvarili ciljevi Unije u pogledu obnovljive energije (50) dodjelom operativne potpore u obliku CfD-a. Komisija je u svojoj odluci u predmetu SA.36196 (2014/N), Reforma tržišta električne energije u Ujedinjenoj Kraljevini – Ugovor za razliku za obnovljive izvore energije C(2014) 5079 final) (51), zaključila da je CfD prikladan instrument za ostvarivanje cilja od zajedničkog interesa.

(82) Stoga Komisija zaključuje da je potpora za prijavljeni projekt nužna, da ima učinak poticaja i da je dodijeljena putem prikladnog instrumenta.

5.2.3. Proporcionalnost

(83) Komisija podsjeća na to da je Ujedinjena Kraljevina izračunala da LCOE za takve projekte prelaska na biomasu, na temelju stope povrata od 10 %, iznosi najmanje 105 GBP/MWh (52). Komisija smatra da je LCOE prikladan za takvu vrstu projekta jer je trošak već potvrđen u prethodnim odlukama (53). Ujedinjena Kraljevina dokazala je da prijavljena potpora po jedinici energije ne premašuje razliku između LCOE-a i očekivane tržišne cijene električne energije jer izvršna cijena, koja odgovara tržišnoj cijeni uvećanoj za premiju i iznosi 100 GBP/MWh, ne premašuje LCOE (54). Nadalje, Ujedinjena Kraljevina potvrdila je da će se prijavljena potpora dodjeljivati dok se ulaganje ne amortizira u skladu s uobičajenim računovodstvenim pravilima i da se prijavljena potpora neće zbrajati ni s jednom drugom potporom.

(84) Zahtijevana stopa za prijavljeni projekt iznosi od 8,8 % do 12,7 % na realnoj osnovi prije oporezivanja (55), što je Komisija prihvatila u svojoj odluci o pokretanju postupka. Ona je u skladu sa stopama koje je Komisija prethodno odobrila za projekte prelaska na biomasu u Ujedinjenoj Kraljevini (56). Komisija će u ovoj odluci ocijeniti je li unutarnja stopa povrata projekta u skladu sa zahtijevanom stopom.

(85) Komisija je u odluci o pokretanju postupka izrazila dvojbe u pogledu toga da državna potpora neće dovesti do prekomjerne naknade na temelju analize osjetljivosti koju je dostavila Ujedinjena Kraljevina (57). Unutarnja stopa povrata, na realnoj osnovi prije oporezivanja, povećala bi se s procijenjenih 4,7 % na više od 15,6 % da se toplinska učinkovitost i faktor opterećenja povećaju za 5 %, a troškovi goriva smanje za 5 %. Komisija je istaknula nesigurnosti u tim pretpostavkama, a posebno smanjeni faktor opterećenja tijekom određenih godina rada zbog logističkih nesigurnosti u pogledu opskrbe drvenim peletima i razine troškova goriva (jer se ugovorima o opskrbi ne pokrivaju ukupne potrebe jedinice koja radi na biomasu u pogledu opskrbe).

(86) Nakon donošenja Odluke o pokretanju postupka Ujedinjena Kraljevina dostavila je ažurirane informacije o prijavljenom projektu i, konkretno, preispitala i ažurirala radne parametre. Na temelju tih ažuriranih informacija unutarnja stopa povrata za prijavljeni projekt sad iznosi približno [4 – 12] % na realnoj osnovi prije oporezivanja, što je u skladu sa zahtijevanom stopom.

(87) Kako je opisano u uvodnoj izjavi 11., Ujedinjena Kraljevina uklonila je niske bruto faktore opterećenja koji su bili uključeni u izračun i povećala prosječni neto faktor opterećenja sa 71 % na 78 % nakon donošenja Odluke o pokretanju postupka. Ujedinjena Kraljevina potkrijepila je novi faktor opterećenja usporedbom s drugim sličnim elektranama. Komisija navodi da je povećanje veće nego što se pretpostavilo u analizi osjetljivosti i da je procijenjeni faktor opterećenja od 78 % sad u skladu s onim što je primijećeno u sličnim elektranama (58).

(88) Revidiranjem faktora razriješene su i dvojbe koje su treće strane imale u pogledu izračuna niskog faktora opterećenja (59). Društvo RES Ltd napomenulo je da je iz konkurentnog postupka podnošenja ponuda mogao proizaći manji potreban iznos potpore s obzirom na općenito iskustvo s postupcima podnošenja ponuda (60). Komisija navodi da konkurentni postupak podnošenja ponuda nije potreban i da se trenutačnom mjerom ne dovodi do prekomjerne naknade.

(89) S obzirom na troškove goriva, kako je navedeno u Odluci o pokretanju postupka, Komisija prepoznaje da se drveni peleti većinom nabavljaju putem dugoročnih ugovora, u čijem slučaju cijene mogu biti veće od promptnih cijena. Međutim, Komisija je navela da još postoje nesigurnosti jer se postojećim ugovorima o opskrbi na dan donošenja Odluke o pokretanju postupka nije pokrivala cijela opskrba potrebna za prijavljeni projekt.

(90) Ujedinjena Kraljevina detaljno je objasnila troškove goriva za dovoljnu opskrbu drvenim peletima i ažurirala svoje procjene u pogledu troškova goriva. Troškovi goriva smanjeni su sa 8,40 USD/GJ na 8,18 USD/GJ, što je veće smanjenje od iznosa od 8,23 USD/GJ koji proizlazi iz analize osjetljivosti uz odstupanje od 5 %. Ujedinjena Kraljevina navela je da se procijenjeni troškovi goriva sad temelje na većem broju dugoročnih ugovora kojima se ispunjuje većina potreba za drvenim peletima te na procijenjenim vrijednostima za buduće ugovore o opskrbi i buduće promptne cijene (61).

(91) Dokumenti koje je dostavila Ujedinjena Kraljevina sadržavali su i detaljnu raščlambu glavnih sastavnica troškova u lancu opskrbe jedinice elektrane Drax koja prelazi na biomasu, uključujući troškove povezane s gorivom kao što su troškovi za upotrebu luke, željeznički prijevoz, skladištenje, potvrdu održivosti, zaštitu od rizika i zamjenu valuta. Prema mišljenju neovisnih stručnjaka, koje je Ujedinjena Kraljevina isto tako dostavila, prosječni troškovi goriva procijenjeni za jedinicu elektrane Drax koja prelazi na biomasu nalaze se unutar raspona cijena dobavljača drvenih peleta iz SAD-a (62). U ažuriranim troškovima goriva odražava se cijena drvenih peleta (po paritetu CIF) od 181 USD po toni, što je isto tako u skladu s procjenom društva RISI (63).

(92) Kako bi potkrijepila tvrdnju o toplinskoj učinkovitosti, Ujedinjena Kraljevina dostavila je podatke kojima se dokazuje da bi se toplinska učinkovitost takve vrste projekta prelaska na biomasu mogla povećati za približno 38 % do 39 %. Komisija navodi da u tom pogledu u Odluci o pokretanju postupka nisu navedene konkretne dvojbe i smatra da je stopa učinkovitosti u skladu s uobičajenim stopama učinkovitosti primijećenima u sličnim elektranama (64).

(93) Naposljetku, unutarnja stopa povrata za prijavljeni projekt promijenila se kao posljedica niza čimbenika, uključujući gubitak približno jedne godine potpore jer će predloženi ugovor o ulaganju završiti 31. ožujka 2027. neovisno o datumu početka mjere, i zbog nepovoljnog razvoja deviznog tečaja. Stoga je ta unutarnja stopa povrata viša od vrijednosti od 4,7 % procijenjene u izvornoj prijavi podnesenoj Komisiji. Razlika je posljedica revidiranih procjena radnih parametara elektrane.

(94) S obzirom na prethodno navedena pitanja Komisija zaključuje da se procijenjena unutarnja stopa povrata prijavljenog projekta temelji na pravilnim procjenama troškova i radnih parametara elektrane. Nadalje, procijenjena unutarnja stopa povrata nalazi se unutar raspona zahtijevanih stopa za tu vrstu projekta. Stoga se potporom ne dovodi do prekomjerne naknade i ona je proporcionalna za ostvarivanje cilja od zajedničkog interesa.

5.2.4. Izbjegavanje neopravdanih negativnih učinaka na tržišno natjecanje i trgovinu

(95) Pri ocjenjivanju spojivosti mjere državne potpore Komisija mora utvrditi da se „negativni učinci mjere potpore u smislu narušavanja tržišnog natjecanja i učinaka na trgovinu između država članica moraju […] ograničiti i nadmašiti pozitivnim učincima u smislu doprinosa cilju od zajedničkog interesa” (65).

(96) Uz upućivanje na točke 94., 95. i 96. Smjernica Komisija smatra da se prijavljenom mjerom ne dovodi do vidljivo negativnih učinaka jer je potpora proporcionalna i ne dovodi samo do promjene mjesta djelatnosti bez učinka na okoliš. Potporom će se pomoći u prelasku jedinice elektrane Drax s ugljena na biomasu, čime će se povećati udio obnovljive energije u Ujedinjenoj Kraljevini (66).

(97) Kako bi procijenila negativne učinke mjere potpore Komisija se usredotočila na narušavanja koja proizlaze iz predvidljivog utjecaja koji bi potpora imala na tržišno natjecanje na zahvaćenim tržištima proizvoda i mjestu ekonomske djelatnosti (67).

5.2.4.1. Negativni učinci na tržište električne energije

(98) Budući da se potpora dodjeljuje za proizvodnju električne energije iz obnovljivih izvora energije, zahvaćeno je tržište proizvoda tržište električne energije. Komisija upućuje na točku 89. Smjernica i utvrđuje dvije glavne moguće vrste narušavanja prouzročene potporom, to jest narušavanje tržišta proizvoda i učinke mjesta gospodarske djelatnosti.

(99) Uz upućivanje na točku 101. Smjernica Komisija navodi da se projekt sastoji od prilagodbe jedinice u postojećoj elektrani na ugljen. Budući da u okviru projekta na biomasu prelazi postojeća elektrana, njime se neće povećati proizvodni kapacitet korisnika na tržištu električne energije. Stoga se mjerom neće povećati udio korisnika u tržištu proizvodnje energije.

(100) Nadalje, Komisija podsjeća na to da kapacitet jedinice elektrane Drax koja prelazi na biomasu za proizvodnju električne energije čini približno 1,1 % tržišta Ujedinjene Kraljevine za proizvodnju električne energije. Stoga mjera neće imati negativan učinak povećanja tržišne snage korisnika.

(101) Uz upućivanje na točke 94. do 96. Smjernica Komisija smatra da projekt ne uključuje promjenu mjesta djelatnosti i da, isto tako, ne bi imao znatan učinak na tržišno natjecanje na tržištu Ujedinjene Kraljevine za proizvodnju električne energije. Komisija stoga zaključuje da mjera neće imati znatan učinak na tržišno natjecanje na tržištu električne energije. Nadalje, prijavljena potpora, zbog razine međusobne povezanosti u Ujedinjenoj Kraljevini, neće imati negativan utjecaj na uvjete trgovanja na unutarnjem tržištu električne energije.

(102) U svojoj Odluci o pokretanju postupka Komisija je izrazila dvojbe o tome narušava li se prijavljenim projektom tržišno natjecanje na tržištu drvenih peleta i na silaznom tržištu sirovina u mjeri koja je suprotna zajedničkom interesu. S obzirom na posebna obilježja tog pojedinačno prijavljenog projekta Komisija je proširila analizu na neizravne učinke na tržišta ulaznih materijala koja su u ovom slučaju sekundarna tržišta (vidjeti u nastavku).

5.2.4.2. Negativni učinci na tržište drvenih peleta

(103) Komisija najprije navodi da će predmetna jedinica elektrane Drax kao ulazno gorivo moći upotrebljavati samo drvene pelete namijenjene industrijskoj upotrebi. Iako bi neke elektrane mogle djelomično zamijeniti drvene pelete drugim gorivima, ne očekuje se da će jedinica elektrane Drax moći zamijeniti drvene pelete drugim proizvodima s obzirom na to kako je projektirana. Stoga, za potrebe daljnje analize razine narušavanja tržišnog natjecanja i trgovine prouzročenog operativnom potporom dodijeljenom električnoj energiji proizvedenoj u prenamijenjenoj jedinici elektrane Drax tržište drvenih peleta za industrijsku upotrebu čini odgovarajuće tržište proizvoda.

(104) Komisija, jednako kao u odluci o pokretanju postupka, na temelju trgovinskih tokova, obujma uvoza u Uniju i rasta tržišta u posljednjih nekoliko godina zaključuje da, za potrebe ocjene narušavanja tržišta, tržište drvenim peletima nije ograničeno na jednu državu članicu ili na Europsku uniju, nego bi ga trebalo smatrati svjetskim tržištem. To potvrđuje veliki obujam drvenih peleta koji se uvoze iz prekomorskih zemalja radi opskrbe jedinice elektrane Drax i u skladu je sa zaključkom iz predmeta SA.38762 (2014/N).

(105) Komisija navodi da se većina opskrbe drvenim peletima trenutačno kupuje u okviru dugoročnih ugovora o kojima se pojedinačno pregovaralo. Osim toga, tržišne prepreke za nova proizvodna postrojenja čine se malima. To potvrđuju nedavno povećanje kapaciteta za proizvodnju drvenih peleta na jugoistoku SAD-a i u Uniji (68) te dugoročni ugovori koje je sklopio Drax kako bi osigurao opskrbu za jedinicu elektrane.

(106) S obzirom na kretanja u prošlosti navodi se i da se promptna cijena na jugoistoku SAD-a, za koji se očekuje da će biti glavni izvor drvenih peleta za prijavljeni projekt, nije znatno promijenila kad se povećao uvoz iz te regije u Uniju. To potvrđuju i podatci koje je dostavilo Europsko vijeće za pelete (69).

(107) Prelaskom jedinice elektrane Drax na biomasu stvorit će se 2,4 milijuna tona dodatne potražnje za drvenim peletima. To odgovara udjelu od 12,8 % ukupne potrošnje drvenih peleta u Uniji 2014. (70) Međutim, godišnja potrošnja u Uniji povećala se za gotovo 25 %, odnosno za 3,7 milijuna tona, od 2012. do 2014. Osim toga, kapacitet proizvodnje drvenih peleta na jugoistoku SAD-a brzo se povećao i predviđa se da će se nastaviti povećavati u budućnosti (71).

(108) Iz službenog istražnog postupka nije proizašla naznaka za to da se tržište drvenih peleta neće moći širiti po sličnim stopama u sljedećim godinama kako bi se zadovoljilo povećanje potražnje u okviru projekta elektrane Drax.

5.2.4.3. Negativni učinci na tržištu sirovina

(109) Komisija je u uvodnim izjavama 81. do 84. Odluke o pokretanju postupka navela da povećana potražnja za drvenim peletima može dovesti do daljnjih narušavanja na tržištu sirovina, odnosno tržištu drvnih vlakana.

(110) Zbog gospodarskih razloga postrojenja za proizvodnju polugotovih proizvoda od celuloznog drva nabavljaju drvo u krugu od prosječno oko 100 km do 150 km, što se naziva prihvatnim krugom postrojenja. Zbog toga su drvna vlakna lokalni proizvod, dok se peleti prevoze preko velikih udaljenosti i imaju svjetsko tržište. Stoga je, kako bi se procijenio učinak prijavljene mjere na tržišno natjecanje i trgovinu, nužno odrediti na kojem će se lokalnom tržištu nabavljati peleti ili je vjerojatno da će se nabavljati.

(111) Kako je objašnjeno u uvodnoj izjavi 10., u odnosu na Odluku o pokretanju postupka, jedinica elektrane Drax pojasnila je svoju opskrbu gorivom i nabavljat će 60 % ukupnih potrebnih drvnih vlakana iz SAD-a, približno 13 % potrebnog goriva nabavljat će iz Brazila, 7 % potrebnog goriva kupovat će na promptnom tržištu, približno 4 % potrebnog goriva nabavljat će iz europskih baltičkih država, a približno 15 % potrebnog goriva nabavljat će od trgovaca na jugoistoku SAD-a. Preostalo potrebno gorivo nabavljat će se iz Kanade i možda iz drugih država članica. To znači da će se godišnje približno 100 000 suhih tona nabavljati iz drugih država članica u okviru dugoročnih ugovora. To bi odgovaralo udjelu od približno 0,7 % Unijine proizvodnje drvenih peleta za 2014., koja je procijenjena na iznos od 13,5 milijuna tona (72).

(112) Komisija navodi da se većina drvenih peleta nabavlja izvan Unije i da je tržište sirovina lokalno. Stoga će se učinci povećane potražnje za drvenim peletima na tržištima sirovina u velikoj mjeri javljati izvan Europske unije. Zbog toga nije vjerojatno da će prijavljeni projekt utjecati na cijene na tržištu sirovina u Uniji.

(113) Budući da će se većina opskrbe drvenim peletima za projekt uvoziti s jugoistoka SAD-a, ocjenu mogućih narušavanja tržišta na tržištu sirovina u obliku drvnih vlakana trebalo bi usmjeriti na tu regiju (73).

(114) Većinom podnesaka primljenih tijekom službenog istražnog postupka potkrepljuje se stajalište da će se drveni peleti za industrijsku upotrebu s jugoistoka SAD-a uglavnom sastojati od drvnih vlakana dobivenih šumarskim praksama. Komisija navodi da je procijenjeni rast industrije drvenih peleta do 2019. (od približno 14 % godišnje (74)) znatno veći od rasta tradicionalne šumarske industrije koji se procjenjuje na približno 1,4 % godišnje (75). Međutim, zbog malog udjela proizvođača drvenih peleta na tržištu drvnih vlakana (76) ukupan broj posječenih stabala povećavao bi se po složenoj stopi manjoj od 1,8 % godišnje do 2019. Na temelju procjena koje je dostavilo društvo Westrock predviđa se da će se ukupna opskrba drvnim vlaknima povećavati za 2,0 % godišnje, što je manje od procijenjenog rasta. Stoga se očekuje da će učinak potpore jedinici elektrane Drax biti ograničen.

(115) U skladu s podatcima koje je dostavila Ujedinjena Kraljevina (77) količina sirovina potrebna za jedinicu elektrane Drax, točnije 2,4 milijuna tona godišnje, bit će manja od 1 % ukupnog broja posječenih stabala u šumama na jugu SAD-a 2014., koji je iznosio približno 250 milijuna tona. To je pak samo mali udio u ukupnom inventaru šuma. Čak i ako se uzmu u obzir dodatni zahtjevi drugih projekata prelaska na biomasu, kao što je projekt elektrane u Lynemouthu, ti mali postotci nisu izričite naznake za neopravdana narušavanja na tržištu sirovina.

(116) Fern i drugi te društvo GPII dostavili su studije tržišnih modela kojima se dokazuje povećanje cijena posječene drvne mase prouzročeno povećanjem proizvodnje drvenih peleta. Na primjer, u skladu sa studijom društva FORISK, povećanjem svjetske potražnje za drvenim peletima za industrijsku upotrebu sa 10,6 milijuna tona godišnje 2014. na 25 milijuna tona godišnje 2019., ne uzimajući u obzir učinak ostataka iz pilana, mogle bi se povećati cijene posječene drvne mase na jugoistoku SAD-a za 30 % do 40 % (78). U skladu s izvješćem USDA-e koje je dostavilo društvo GPII povećanjem proizvodnje biomase za proizvodnju bioenergije na 16,9 milijuna tona do 2016. mogle bi se više nego udvostručiti cijene nekih vrsta drva, kao što je bor koji nije za piljenje (79).

(117) Međutim, kako je navela Ujedinjena Kraljevina (80), u potražnji za drvenim peletima na kojoj su se temeljile te studije ne odražava se potražnja u okviru projekta prelaska elektrane Drax na biomasu, nego općenite procjene i općenita potražnja. Osim toga, ukupna potražnja procijenjena u studiji USDA-e manja je od one u novijim studijama. Na primjer, u studiji USDA-e procjenjuje se da će se približno 13 milijuna tona drva upotrebljavati za proizvodnju bioenergije na jugoistoku SAD-a 2015., što premašuje iznos od manje od 8 milijuna tona za istu godinu koji je društvo RISI navelo u svojem izvješću. Osim toga, navodno povećanje cijene prouzročeno ukupnom procijenjenom potražnjom bilo bi, u skladu s izvješćem USDA-e, i vremenski ograničeno jer se inventar šuma povećava kao odgovor na tu potražnju.

(118) Nekoliko trećih strana navelo je da je povećanje proizvodnje drvenih peleta već izazvalo povećanje cijena posječene drvne mase na jugoistoku SAD-a. Na primjer, društvo GPII navodi podatke konzultantskog društva Forest2Market kako bi potkrijepilo tvrdnju da su se cijene posječene drvne mase bora na jugu SAD-a u prosjeku povećale za 11 % 2013. i za 10 % 2014. Fern i drugi izvijestili su da su se od 2011. do 2015. cijene na jugu SAD-a povećale za 27 % za meko drvo i za 56 % za tvrdo drvo. AFPA je iznijela slične tvrdnje (81).

(119) Komisija u tom pogledu navodi da dugoročno gledano prosječna cijena posječene drvne mase ne odstupa od povijesnog raspona (82). Nadalje, u podnesku društva Forest2Market (83) zaključeno je da je nekoliko čimbenika pridonijelo primijećenom povećanju cijena. Društvo Forest2Market konkretno je uputilo na smanjenje proizvodnje ostataka iz pilana, vremenske uvjete i promjene u vlasništvu nad zemljištem kao čimbenike koji su pridonijeli povećanju cijena. Društvo Forest2Market zaključilo je da je „vjerojatno da bi se cijene drvnih vlakana povećale bez dodatne potražnje izvoznih tržišta peleta…” (84). Stoga se čini da je povećanje cijena posječene drvne mase tijekom vremena rezultat nekoliko promjena na tržištu.

(120) S obzirom na tvrdnje o sposobnosti korisnika da plaća drvna vlakna (85) Komisija navodi da iz preispitanih i smanjenih troškova goriva (86) proizlazi cijena drvenih peleta od 181 USD po toni po paritetu CIF. To odgovara cijeni drvenih peleta po paritetu CIF koju je društvo RIFI navelo u svojem izvješću (87).

(121) U pogledu lokacije tvornica drvenih peleta Komisija navodi nalaz da se tvornice drvenih peleta za izvoz koje trenutačno posluju na jugoistoku SAD-a obično nalaze na međusobnoj udaljenosti od najviše 65 milja, a većinom su udaljene 30 do 65 milja (88). Stoga će se prihvatno područje tih tvornica drvenih peleta preklapati s prihvatnim područjem drugih konkurentnih industrija. Međutim, Komisija navodi da je velika većina tih tvornica drvenih peleta za izvoz najviše 65 milja udaljena od zatvorenog postrojenja za preradu drva. Osim toga, razjašnjeno je da je nekoliko aspekata uzeto u obzir kako bi se utvrdila lokacija tvornice drvenih peleta. U skladu s izvješćem koje je navela Ujedinjena Kraljevina (89) većina zatvorenih tvornica celuloze i papira na jugoistoku SAD-a zatvoreno je prije 2010., što znači da ne postoji veća povezanost s rastom industrije drvenih peleta (90).

(122) Konačno, u izvješću društva Poyry (91) razmatrao se rizik nepravednog tržišnog natjecanja u pogledu drvnih vlakana između industrije drvenih peleta i tradicionalnih industrija koje upotrebljavaju drvna vlakna. U izvješću se nije uzela u obzir samo potražnja za drvenim peletima koja proizlazi iz jedinice elektrane Drax koja prelazi na biomasu i koja prima potporu, nego i potražnja iz drugih elektrana, uključujući elektranu u Lynemouthu. U izvješću se zaključilo da bi postojeći i planirani kapaciteti tvornica drvenih peleta na jugoistoku SAD-a trebali biti dovoljni za ispunjivanje povećane potražnje za drvenim peletima i da bi rizik IWUC-a trebao biti mali.

(123) Stoga bi trebalo zaključiti da se ne očekuje da će prijavljena mjera dovesti do neopravdanog narušavanja na tržištu sirovina. Konkretno, Komisija navodi da se lokalna narušavanja na tržištu, ako do njih dolazi, javljaju na jugoistoku SAD-a i da bi stoga imala ograničen učinak na trgovinu među državama članicama, ako bi ga uopće imala. U tom pogledu podsjeća se i na činjenicu da bi se prijavljena potpora dodijelila za proizvodnju električne energije iz krute biomase i da bi svi utjecaji potpore na tržište sirovina bili neizravni.

5.2.4.4. Test ravnoteže

(124) Kako je navedeno u članku 97. Smjernica, za mjere državne potpore koje su dobro usmjerene na tržišni nedostatak koji se njima nastoji riješiti rizik da će se potporom neopravdano narušiti tržišno natjecanje ograničeniji je. Komisija navodi da je prijavljena potpora izravno usmjerena na ostvarivanje klimatskih i energetskih ciljeva Unije postavljene za 2020. na proporcionalan i prikladan način. Stoga je ograničeniji i rizik neopravdanih narušavanja tržišnog natjecanja na tržištu električne energije, kako je objašnjeno u odjeljku 5.2.4.1. Kako je navedeno u odjeljku 5.2.4.2., Komisija nije utvrdila neopravdana narušavanja na zahvaćenom tržištu proizvoda, odnosno tržištu drvenih peleta, ni na silaznom tržištu sirovina. Komisija podsjeća na to da moguća narušavanja na tržištu sirovina ne proizlaze izravno iz operativne potpore, nego iz povećane potražnje za drvenim peletima kao gorivom za proizvodnju električne energije. Nadalje, učinci na tržište sirovina neizravni su u odnosu na narušavanja na tržištu drvenih peleta.

(125) Osim toga, Komisija mora ocijeniti narušava li se mjerom ili prijeti da će se narušiti tržišno natjecanje u mjeri u kojoj to utječe na trgovinu među državama članicama. Učinci na lokalno tržište sirovina lokalni su i većinom se javljaju izvan Unije jer će se većina drvenih peleta za jedinicu elektrane Drax uvoziti iz područja izvan Europe (vidjeti uvodnu izjavu 10.). Stoga Komisija navodi da bi svi učinci na trgovinu među državama članicama koji bi proizašli iz povećane cijene posječene drvne mase na jugoistoku SAD-a u svakom slučaju bili ograničeni.

(126) Komisija iz navedenog zaključuje da su negativni učinci prijavljene potpore za električnu energiju proizvedenu u okviru projekta prelaska elektrane Drax na biomasu s obzirom na narušavanje tržišnog natjecanja i utjecaj na trgovinu među državama članicama na tržištu električne energije, ali i na sekundarnim tržištima, ograničeni i da ih premašuju pozitivni učinci koji se odnose na doprinos cilju od zajedničkog interesa, odnosno proizvodnju energije iz obnovljivih izvora i smanjenje emisija CO2 u proizvodnji električne energije te je ukupna ravnoteža pozitivna.

5.2.5. Ostali aspekti – usklađenost s člancima 30. i 110. UFEU-a

(127) U kontekstu odluke u predmetu SA.36196 (2014/N) o CfD-u za obnovljive izvore energije, odluke u predmetima SA.38758 (2014/N), SA.38759 (2014/N), SA.38761 (2014/N), SA.38763 (2014/N) i SA.38812 (2014/N) o potpori na temelju FIDeR-a za pet projekata energije vjetra na moru te u predmetima SA.38762(2015/C)(2014/N) i SA.38796(2014/N) o projektima prelaska elektrana u Lynemouthu i Teessideu na biomasu Ujedinjena Kraljevina obvezala se da će prilagoditi način na koji se izračunavaju obveze dobavljača električne energije u pogledu plaćanja na temelju CfD-a kako bi se osiguralo da se prihvatljiva obnovljiva električna energija koja je proizvedena u Europskoj uniji, ali ne u Ujedinjenoj Kraljevini, i koja se dostavlja kupcima u Ujedinjenoj Kraljevini ne uračunava u tržišne udjele dobavljača.

(128) Ujedinjena Kraljevina osigurat će da se ne izvrši nijedno plaćanje na temelju CfD-a prije no što ta prilagodba stupi na snagu ili da, ako to nije moguće, Ujedinjena Kraljevina uspostavi mehanizam kojim će se dobavljačima električne energije nadoknaditi sva uvezena prihvatljiva obnovljiva električna energija dostavljena prije stupanja izuzeća na snagu, ali nakon što su se počela izvršavati plaćanja na temelju CfD-a.

(129) Obveza Ujedinjene Kraljevine iz uvodne izjave 127. primjenjivat će se i na prijavljenu mjeru. S obzirom na tu obvezu Komisija smatra da se financijskim mehanizmima prijavljene mjere potpore ne bi trebala uvesti diskriminacija koja je u suprotnosti s člankom 30. ili člankom 110. Ugovora.

(130) S obzirom na prethodno navedena pitanja Komisija smatra da se mjerom potpore za prelazak jedinice elektrane Drax na biomasu koju je prijavila Ujedinjena Kraljevina 15. travnja 2015. slijedi cilj od zajedničkog interesa na nužan i proporcionalan način u skladu sa Smjernicama i da je stoga spojiva s unutarnjim tržištem u smislu članka 107. stavka 3. točke (c) Ugovora,

DONIJELA JE OVU ODLUKU:

Članak 1.

Državna potpora koju je Ujedinjena Kraljevina prijavila 2. travnja 2015. i koju ta država članica namjerava provesti u korist društva Drax Power Limited uz dodjeljivanje bespovratnih sredstava za prelazak prve jedinice elektrane Drax na biomasu spojiva je s unutarnjim tržištem u smislu članka 107. stavka 3. točke (c) Ugovora.

Članak 2.

Ova je Odluka upućena Ujedinjenoj Kraljevini Velike Britanije i Sjeverne Irske.

Sastavljeno u Bruxellesu 19. prosinca 2016. Za Komisiju Margrethe VESTAGER Članica Komisije

(1) SL C 46, 5.2.2016., str. 19.

(2) Komisija je donijela odluku u pogledu sedam od tih osam projekata obnovljive energije. Komisija je 23. srpnja 2014. donijela odluku da neće uložiti prigovore (C(2014)5074 final) u pogledu pet projekata energije vjetra na moru (predmeti državne potpore SA.38758 (2014/N), SA.38759 (2014/N), SA.38761 (2014/N), SA.38763 (2014/N) i SA.38812 (2014/N) – potpora Ujedinjene Kraljevine za pet vjetroelektrana na moru: Walney, Dudgeon, Hornsea, BurboBank i Beatrice) (SL C 393, 7.11.2014., str. 1.); 22. siječnja 2015. donijela je odluku da neće uložiti prigovore (C(2015)168 cor) u predmetu državne potpore SA.38796 (2014/N) – projekt Ujedinjene Kraljevine u pogledu prelaska elektrane za kombiniranu proizvodnju toplinske i električne energije (CHP) u Teessideu na biomasu (SL C 406, 4.11.2016., str. 1.), a konačnu odluku da neće uložiti prigovore (C(2015) 8441 final) donijela je u predmetu državne potpore SA.38762 (2015/C) (2014/N) – Ujedinjena Kraljevina, ugovor o ulaganju za prelazak elektrane u Lynemouthu na biomasu 1. prosinca 2015. (odluka još nije objavljena).

(3) Elektrane u kojima se provodi suspaljivanje biomase i ugljena odobrene u okviru programa potpore za obvezni prelazak na obnovljive izvore energije (eng. Renewable Obligation) koje u potpunosti prijeđu na biomasu prihvatljive su za sudjelovanje u postupku FIDeR-a.

(4) To je ažurirani podatak dobiven nakon pokretanja službenog istražnog postupka u veljači 2016. Faktor opterećenja u početku je procijenjen na 70,5 %.

(5) U informacijama koje je dostavila Ujedinjena Kraljevina u odgovoru na Odluku o pokretanju postupka pojašnjava se i strategija opskrbe koju korisnik namjerava provoditi.

(6) Prosječni neto faktor opterećenja, prije ažuriranja koje je provela Ujedinjena Kraljevina nakon pokretanja istražnog postupka (70,5 %), bio je umnožak prosječne tehničke dostupnosti od 83,7 % i prosječnog bruto faktora opterećenja od 83,7 %.

(7) Početni su radni parametri navedeni u odluci o pokretanju postupka sljedeći: (a) troškovi goriva 8,39 (GBP/GJ); (b) toplinska učinkovitost 38,6 % i (c) prosječni neto faktor opterećenja 70,5 %.

(8) Ujedinjena Kraljevina pojasnila je da se izmijenjeni uvjet u pogledu izostanka poticaja za proizvodnju po negativnim cijenama uveden za opći program CfD-a (SA.36196) ne primjenjuje na prijavljeni projekt.

(9) Više pojedinosti o mehanizmu naknade iz CfD-a možete pronaći u uvodnim izjavama 17. do 31. Odluke Komisije od 23. srpnja 2014. u predmetu državne potpore SA.36196 (2014/N) Reforma tržišta električne energije u Ujedinjenoj Kraljevini – Ugovor za razliku za obnovljive izvore energije (C(2014) 5079 final) (SL C 393, 7.11.2014., str. 1.).

(10) Program obveznog prelaska na obnovljive izvore energije izvorno je odobren Odlukom Komisije od 28. veljače 2001. u predmetu državne potpore N 504/2000 – Ujedinjena Kraljevina – Obvezan prelazak na obnovljive izvore energije i kapitalna bespovratna sredstva za obnovljive tehnologije C(2001)3267 fin (SL C 30, 2.2.2002., str. 14) i nakon toga izmijenjen nekoliko puta. Komisija je program obveznog prelaska na obnovljive izvore energije u njegovu sadašnjem obliku odobrila Odlukom od 2. travnja 2013. u predmetu državne potpore SA.35565 (2013/N) – Izmjene koje je Ujedinjena Kraljevina provela u pogledu programa obveznog prelaska na obnovljive izvore energije (SL C 167, 13.6.2013., str. 5.). Neki određeni elementi naknadno su odobreni za Sjevernu Irsku u predmetu državne potpore SA.36084 (13/N) – Obvezan prelazak na obnovljive izvore energije u Sjevernoj Irskoj (SL C 167, 13.6.2013., str. 1.) i Škotsku u predmetu državne potpore SA.37453 (2014/N) – Izmjena predmeta SA.35565 – Program obveznog prelaska na obnovljive izvore energije (SL C 172, 6.6.2014., str. 1.).

(11) Zahtijevana stopa definira se kao minimalna stopa povrata potrebna kako bi se proveo takav projekt.

(12) Tijela Ujedinjene Kraljevine objavila su sve te elemente u dokumentu „Electricity Generation Costs”, dostupnom na: https://www.gov.uk/government/publications/electricity-generation-costs.

(13) „Electricity Generation Costs December 2013” DECC (2013.), www.gov.uk/government/publications/electricity-generation-costs.

(14) www.gov.uk/government/publications/electricity-market-reform-delivery-plan.

(15) Vidjeti bilješku 4. uz uvodnu izjavu 10.

(16) Emisije iz biomase izračunavale bi se na osnovi životnog ciklusa.

(17) Za više informacija vidjeti: www.gov.uk/government/consultations/ensuring-biomass-affordability-and-value-for-money-under-the-renewables-obligation.

(18) Osim ako je drukčije navedeno, jedinica tone uvijek se odnosi na metričke tone nakon sušenja u pećnici.

(19) Studija društva RISI – Global Pellet Demand Outlook: www.risiinfo.com/product/2015-global-pellet-demand-outlook-study/

(20) Godišnje izvješće društva AEBIOM za 2015.

(21) Statističko izvješće društva AEBIOM za 2015.

(22) www.gov.uk/government/publications/final-investment-decision-fid-enabling-for-renewables-investment-contracts Nakon objave ugovora o ulaganju Ujedinjena Kraljevina smanjila je izvršnu cijenu sa 105 GBP/MWh na 100 GBP/MWh. U tom pogledu ugovori o ulaganju objavljeni na internetu ne odgovaraju konačnoj verziji.

(23) Na primjer Davis Group i TANAC

(24) Shaw Resources, CANFOR, FIBRECO, Pinnacle, Smart Green Shipping, Astec, Europsko vijeće za pelete, Pacific bioenergy, Georgia Biomass, Hancock Group, Onex, DB Cargo, Fram, Enviva, Udruženje za obnovljivu energiju, Highland Pellets, Forest2Market, CM Biomass Partners, Westervelt Renewable Energy, Weyerhaeuser, AEBIOM, FEDNAV, SGSF, Evolution Markets, USIPA, Scotia Atlantic, Drax, Beasley Forest Products, Cosan, NAFO, WPAC, Luka područja rijeke Tyne, American Forest Foundation (Američka zaklada za šume)

(25) Forest2Market, „Wood Supply Market Trends in the US South 1995 – 2015”: www.theusipa.org/Documents/USSouthWoodSupplyTrends.pdf

(26) Forest2Market, „Wood Supply Market Trends in the US South 1995 – 2015”: www.theusipa.org/Documents/USSouthWoodSupplyTrends.pdf

(27) Canfor Pacific Bioenergy, Pinnacle, Onex, FRAM Renewable Fuels, Georgia Biomass, Hancock Natural Resources, Enviva, Highlands Pellets, USIPA i Weyerhaeuser

(28) Highlands Pellets, Drax, Weyerhaeuser, CM Biomass Partners

(29) Enviva, NAFO, Drax, Astec, Baesley, Drax, AEBIOM i REA

(30) Baesley, Astec, upućujući na izvješće društva Forest2Market, FRAM Renewable Fuels, NAFO

(31) Hancock Natural Resources Group, industrija peleta SAD-a i Highlands Pellets

(32) Pinnacle, Onex, Scotia Atlantic Biomass, Georgia Biomass, Westervelt Renewable Energy, American Forest Foundation (Američka zaklada za šume), Drax, Weyerhaeuser, Southern Group of State Foresters (Skupina državnih agencija za šumarstvo s juga SAD-a), CM biomass partners i Smart Green shipping alliance

(33) The risk of indirect wood use change (svibanj 2014.): https://ec.europa.eu/energy/sites/ener/files/2014_biomass_forest_research_report_.pdf

(34) Rizik da će se proizvodnjom drvenih peleta za proizvodnju električne i toplinske energije u velikim količinama druge korisnike iste sirovine od biomase otjerati s tržišta.

(35) Biofuelwatch, Dogwood Alliance, BirdLife, Europski ured za okoliš, FERN, NRDC i Southern Environmental Law Center (Centar za pravo okoliša za jug SAD-a)

(36) „How can global demand for wood pellets affect local timber markets in the U.S. South?” Forisk Consulting, svibanj 2015.: www.forisk.com/blog/2015/06/02/how-can-global-demand-for-wood-pellets-affect-local-timber-markets-in-the-u-s-south/

(37) Točnije, cijena plaćena za pravo na sječu stabala.

(38) Graphic Package International Inc. – GPII, American Forest & Paper Association (Američko udruženje za šume i papir) – AFPA i Westrock

(39) Tijekom razdoblja od 2009. do 2015. prosječna cijena uvoza drvenih peleta u Ujedinjenu Kraljevinu iznosila je 194 USD/tona (175 USD/tona po paritetu CIF). Prosječni trošak prekomorskog prijevoza (uključujući vozarinu, utovar i prijevoz tereta do luke) iznosio je 46 USD/tona tijekom istog razdoblja. Kad se uzme u obzir dobit tvornica, trošak drva (posječenog, na ulazu tvornice peleta) iznosio je, u prosjeku, 34 % uvozne cijene. U skladu s tim izvješćem trošak sječe i prijevoza do tvornice iznosi 22 USD po američkoj toni svježeg drva (eng. Green Short Tonne – GST, što odgovara iznosu od 49,3 USD po suhoj metričkoj toni).

(40) Karen Lee Abt, Robert C. Abt, Christopher S. Galik, i Kenneth E. Skogn. 2014. „Effect of Policies on Pellet Production and Forests in the U.S. South”: www.srs.fs.usda.gov/pubs/47281

(41) Ujedinjena Kraljevina izvijestila je u svojoj prijavi iz travnja 2015. da troškovi goriva iznose 8,39 GBP/GJ, a zatim ih je u dodatnim informacijama dostavljenima u kolovozu 2015. ažurirala na 8,40 GBP/GJ.

(42) Ujedinjena Kraljevina dostavila je izvješće društva Ricardo Energy&Environment.

(43) http://biomassmagazine.com/articles/13137/export-industryundefineds-impacts-on-southern-forests-markets

(44) www.usendowment.org/images/Forests2Market_Pellet_Report_11.2015.pdf

(45) Od toga 0,25 milijuna tona svježeg drva u obliku iverja i piljevine, gotovo 2 milijuna svježeg celuloznog drva, oko 0,97 milijuna tona svježeg oblog drva za industrijsku upotrebu i 0,056 milijuna tona svježeg drva u obliku trupaca za piljenje.

(46) Vidjeti i odluke Komisije u predmetima SA.38758 (2014/N), SA.38759 (2014/N), SA.38761 (2014/N), SA.38763 (2014/N) i SA.38812 (2014/N), C(2014) 5074 final, SL C 393, 7.11.2014., str. 1., i predmetima SA.38796 (2014/N), SA.387962 (2015/C)(2014/N) (odluka još nije donesena) u kojima je riječ o sličnoj potpori na temelju CfD-a.

(47) SL C 200, 28.6.2014., str. 1.

(48) Cilj je Ujedinjene Kraljevine da se 15 % potrebne energije proizvodi iz obnovljivih izvora, a udio obnovljive energije iznosio je 5,1 % 2013. – (SWD (2015)117 final).

(49) Vidjeti Direktivu 2009/28/EZ Europskog parlamenta i Vijeća od 23. travnja 2009. o promicanju uporabe energije iz obnovljivih izvora te o izmjeni i kasnijem stavljanju izvan snage direktiva 2001/77/EZ i 2003/30/EZ (SL L 140, 5.6.2009., str. 16.) i Direktivu 2003/87/EZ Europskog parlamenta i Vijeća od 13. listopada 2003. o uspostavi sustava trgovanja emisijskim jedinicama stakleničkih plinova unutar Zajednice i o izmjeni Direktive Vijeća 96/61/EZ (SL L 275, 25.10.2003., str. 32.) kao i Komunikaciju Komisije Europskom parlamentu, Europskom gospodarskom i socijalnom odboru i Odboru regija od 15. prosinca 2011. o Energetskom planu 2050. (COM(2011) 885 final).

(50) Vidjeti uvodnu izjavu 6. ove Odluke.

(51) SL C 393, 7.11.2014., str. 1.

(52) Vidjeti uvodnu izjavu 17.

(53) Vidjeti, na primjer, odluke u predmetima SA.38758 (2014/N), SA.38759 (2014/N), SA.38761 (2014/N), SA.38763 (2014/N) i SA.38812 (2014/N) – potpora Ujedinjene Kraljevine za pet vjetroelektrana na moru: Walney, Dudgeon, Hornsea, Burbo Bank i Beatrice – C(2014) 5074 final, (SL C 393, 7.11.2014., str. 1.) i odluku u predmetu SA.38796 (2014/N) – projekt Ujedinjene Kraljevine u pogledu prelaska elektrane za kombiniranu proizvodnju toplinske i električne energije (CHP) u Teessideu na biomasu (SL C 406, 4.11.2016., str. 1.) te odluku od 1. prosinca 2015. u predmetu SA.38762 (2015/C) (2014/N) – Ujedinjena Kraljevina, ugovor o ulaganju za prelazak elektrane u Lynemouthu na biomasu (odluka još nije objavljena).

(54) Vidjeti uvodne izjave 26. do 29. Odluke o pokretanju postupka za više pojedinosti o LCOE-u prijavljenog projekta.

(55) Vidjeti uvodnu izjavu 17.

(56) Vidjeti, na primjer, predmet državne potpore SA.37453 (2014/N) Izmjena predmeta SA.35565 – Program obveznog prelaska na obnovljive izvore energije (SL C 172, 6.6.2014., str. 1.).

(57) Vidjeti uvodnu izjavu 27.

(58) Na primjer, Komisija je odobrila prosječan neto faktor opterećenja od 77 % za elektranu u Lynemouthu u predmetu SA.38762 (2015/C) (2014/N) – Ujedinjena Kraljevina, ugovor o ulaganju za prelazak elektrane u Lynemouthu na biomasu (odluka još nije objavljena).

(59) Vidjeti uvodnu izjavu 44.

(60) Vidjeti uvodnu izjavu 43.

(61) Vidjeti uvodnu izjavu 59.

(62) Vidjeti uvodnu izjavu 59.

(63) Vidjeti bilješku 38. ove Odluke.

(64) Vidjeti, na primjer, odluku Komisije SA.38762 (2014/N).

(65) Vidjeti točku 88. Smjernica.

(66) Vidjeti uvodnu izjavu 9.

(67) Vidjeti točku 97. Smjernica.

(68) Statističko izvješće društva AEBIOM „2013 European Bioenergy Outlook”: www.aebiom.org/2013-european-bioenergy-outlook-aebiom-statistical-report/

(69) Vidjeti uvodnu izjavu 33.

(70) Statističko izvješće društva AEBIOM „2015 European Bioenergy Outlook”: www.aebiom.org/library/statistical-reports/statistical-report-2015/

(71) Vidjeti sliku 1.

(72) Vidjeti bilješku 20.

(73) S obzirom na drvene pelete koji se nabavljaju iz Brazila i rizik od nezakonitog poslovanja u Južnoj Americi Komisija napominje da će se svi peleti nabavljati u jednoj etabliranoj plantaži koja ima potvrdu FSC-a (vidjeti uvodnu izjavu 63.).

(74) Vidjeti uvodnu izjavu 55.

(75) Vidjeti uvodnu izjavu 51.

(76) Vidjeti uvodnu izjavu 65.

(77) Vidjeti uvodnu izjavu 65.

(78) Vidjeti uvodnu izjavu 45.

(79) Vidjeti uvodnu izjavu 54.

(80) Vidjeti uvodnu izjavu 68.

(81) Vidjeti sliku 2. u uvodnoj izjavi 48.

(82) Vidjeti sliku 2. u uvodnoj izjavi 48.

(83) Vidjeti uvodnu izjavu 34.

(84) Forest2Market, „Wood Supply Market Trends in the US South 1995 – 2015”: www.theusipa.org/Documents/USSouthWoodSupplyTrends.pdf

(85) Vidjeti uvodnu izjavu 49.

(86) Vidjeti uvodnu izjavu 69.

(87) Vidjeti bilješku 38.

(88) Vidjeti uvodnu izjavu 67.

(89) Vidjeti uvodnu izjavu 67.

(90) Vidjeti sliku 1. u uvodnoj izjavi 47.

(91) Vidjeti uvodnu izjavu 41.